RESOLUCIÓN do 28 de abril de 2005 pola que se convocan quendas vacacionais para mulleres soas con responsabilidades familiares non compartidas.
SERVIZO GALEGO DE PROMOCIÓN DA IGUALDADE DO HOME E DA MULLER — III. OUTRAS DISPOSICIÓNS — 12/05/2005

O Decreto 5/2005, do 13 de xaneiro, polo que se establece a estrutura orgánica da Consellería de Familia, Xuventude, Deporte e Voluntariado, no seu artigo 1, atribúelle á dita consellería as competencias en materia de muller. Tales competencias serán exercidas a través do Servizo Galego de Promoción da Igualdade do Home e da Muller, de acordo co establecido no Estatuto de autonomía de Galicia e nos termos sinalados pola Constitución española.
Ao Servizo Galego de Promoción da Igualdade do Home e da Muller, organismo autónomo de carácter administrativo, adscrito á Consellería de Familia, Xuventude, Deporte e Voluntariado, creado por Lei 3/1991, do 14 de xaneiro, correspóndelle, entre outras funcións, a de prestar servizos a favor daquelas persoas que pola súa situación e dentro do ámbito desta lei teña especial necesidade de axuda (artigo 3.12º).
Por todo o exposto, e no exercicio das facultades que teño atribuídas,
DISPOÑO:
Artigo 1º.-Obxecto.
Esta resolución ten por obxecto facilitar ás mulleres que teñan fillas ou fillos menores exclusivamente ao
seu cargo, un tempo e un espazo desligados da súa situación habitual no que poidan intercambiar experiencias a través da convivencia nun contorno de ocio, adquirindo pola súa vez información sobre os recursos existentes para mulleres en situación de especial dificultade.
Artigo 2º.-Prazas.
Convócanse 80 prazas para mulleres coas fillas e/ou fillos ao seu cargo, residentes na Comunidade Autónoma de Galicia.
Artigo 3º.-Duración.
As estadías serán de dez días (nove noites) en réxime de pensión completa, durante a primeira quincena do mes de xullo e a segunda quincena do mes de agosto.
Artigo 4º.-Condicións económicas.
Os gastos de aloxamento, manutención e transporte desde o seu concello de orixe serán gratuítos para as persoas beneficiarias, correndo a cargo do Servizo Galego de Igualdade.
Esta convocatoria está financiada pola Unión Europea, Fondo Social Europeo.
Artigo 5º.-Requisitos.
1. Os requisitos para poder solicitar estas prazas serán os seguintes:
-Mulleres soas con cargas familiares non compartidas.
-Estar domiciliadas na Comunidade Autónoma de Galicia.
-Non ter ingresos mensuais superiores ao dobre do salario mínimo interprofesional.
2. Para asistir ao programa de quendas vacacionais, as mulleres beneficiarias irán acompañadas das súas fillas e fillos menores, sempre que estes se atopen en idades comprendidas entre os dous e os doce anos, ambos os dous inclusive. Nin as mulleres nin as súas fillas ou fillos poderán padecer enfermidade infecto-contaxiosa.
Artigo 6º.-Prioridades.
-Daráselles prioridade ás mulleres que estean residindo nunha casa de acollida ou que residiran nela durante os tres últimos anos.
-Ás mulleres que teñan ao seu cargo exclusivo fillas e/ou fillos menores.
-Ás mulleres que acrediten estar en situación de desemprego desde hai máis dun ano.
-Ás mulleres cun elevado número de fillas e fillos ao seu cargo.
-Ás mulleres que nunca desfrutasen de programas iguais ou similares a nivel autonómico ou nacional.
-Ás mulleres cuxo informe social acredite a carencia de estabilidade social.
Artigo 7º.-Criterios de valoración.
Establécense os criterios de valoración mediante os seguintes baremos:
Criterios de valoración
Puntos
Número de fillas/fillos
1 filla/fillo
1
(menores de 18 anos, sen ingresos)
De 2 a 3 fillas/os
2
De 4 a 5 fillas/os
3
Máis de 5 fillas/os
4
Idades das fillas/fillos
Entre 0-12 anos
3
De 12 a 16 anos
2
De 16 a 18 anos (sen ingresos)
1
Ingresos mensuais
Sen ingresos
4
Menor ou igual S.M.I.
3
Entre o S.M.I. e o dobre
2
Que residen, ou residisen, en casa de acollida
3
Mulleres con difícil estabilidade social
2
Mulleres en situación de desemprego desde hai máis dun ano
1
Artigo 8º.-Documentación que hai que presentar.
As interesadas terán que presentar a seguinte documentación:
-Instancia de solicitude (anexo I).
-Informe social (anexo II).
-Fotocopia compulsada do DNI.
-Fotocopia completa e compulsada do libro de familia.
-Fotocopia compulsada da/s tarxeta/s sanitaria/s.
-Informe médico de non padecer enfermidade infecto-contaxiosa, tanto das mulleres como dos e das menores.
-Fotocopia compulsada da declaración do imposto sobre a renda das persoas físicas, correspondente ao ano 2003. No caso de non ter a obriga de facela, terán que presentar unha declaración responsable da situación económica da interesada, cos documentos acreditativos que o xustifiquen.
Artigo 9º.-Prazo e lugar de presentación.
O prazo de admisión de solicitudes será de quince días naturais, contados a partir do seguinte día á data de publicación desta resolución no Diario Oficial de Galicia.
As solicitudes poderán presentarse no rexistro do Servizo Galego de Promoción da Igualdade do Home e da Muller sito na praza de Europa, 15 A-1º, Área Central, polígono das Fontiñas-Santiago de Compostela, ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro.
Artigo 10º.-Procedemento de selección de beneficiarias.
A directora xeral do Servizo Galego de Promoción da Igualdade do Home e da Muller, designará unha
comisión de selección para o efecto. A devandita comisión estará constituída por tres membros que estudarán as solicitudes e valoraranas segundo os criterios establecidos nesta resolución.
A comisión de avaliación estará integrada por:
-A secretaria do Servizo Galego de Promoción da Igualdade do Home e da Muller, que a presidirá.
-E serán vogais: a traballadora social e a xefa de Servizo de Cooperación, que actuará como secretaria.
Unha vez valoradas as solicitudes, porase á disposición das mulleres que solicitaron as prazas, unha lista provisional das solicitudes ordenadas de acordo coa puntuación obtida, da que serán seleccionadas as mulleres que obteñan maior puntuación, en función do número de prazas dispoñibles, quedando o resto das solicitudes como suplentes.
As mulleres solicitantes disporán dun prazo de cinco días naturais para presentar reclamacións, fronte á lista provisional ante a Dirección Xeral do Servizo Galego de Igualdade.
As reclamacións sobre as que non recaia resolución expresa entenderanse desestimadas.
Artigo 11º.-Adxudicación das prazas.
1. A directora xeral do Servizo Galego de Promoción da Igualdade do Home e da Muller, mediante resolución motivada, adxudicará as prazas tendo en conta o baremo obtido tras o estudo das solicitudes por parte da comisión de valoración.
2. A devandita resolución porá fin á vía administrativa e contra ela poderá interpoñerse potestativamente recurso de reposición perante o mesmo órgano, no prazo dun mes contado a partir do día seguinte ao da súa notificación ou recurso contencioso-administrativo perante o Tribunal Superior de Xustiza de Galicia, no prazo de dous meses contados a partir do día seguinte ao da súa comunicación.
3. A resolución dos expedientes deberase producir no prazo de dous meses contados a partir do día seguinte ao da publicación desta resolución no Diario Oficial de Galicia. Transcorrido o devandito prazo sen que recaese resolución expresa, esta entenderase desestimada.
Artigo 12º.-Renuncia das beneficiarias.
No caso de renuncia ás prazas adxudicadas, as beneficiarias deberán comunicalo por escrito, polo menos, sete días antes do comezo das estadías. Para ocupar a praza ou prazas vacantes comunicaráselle a dispoñibilidade á seguinte beneficiaria da listaxe de suplentes.
Disposición derradeira
Única.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de abril de 2005.
Marta González Vázquez
Directora xeral do Servizo Galego de Promoción
da Igualdade do Home e da Muller
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA